Broj: 711-I-1510-M-103/20-03-11

Zagreb, 15. listopada 2020.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marina Mandarića, zastupnika u Hrvatskom saboru i gradonačelnika Grada Đakova,** za davanjem mišljenja Povjerenstva, na 102. sjednici, održanoj 15. listopada 2020.g., daje sljedeće:

**MIŠLJENJE**

1. **Dužnosnik Marin Mandarić, zastupnik u Hrvatskom saboru i gradonačelnik Grada Đakova, može kao privatna osoba, ostvariti pravo na subvencioniranje otplate kredita za mlade obitelji, ukoliko Agencija za pravni promet i posredovanje nekretninama (u daljnjem tekstu: APN) utvrdi da su ispunjeni svi uvjeti za subvencioniranje kredita. Ukoliko bi Grad Đakovo na bilo koji način sudjelovao u postupku odobravanja i dodjela subvencije kredita, dužnosnik se dužan izuzeti iz svih radnji koje bi kao predstavnik Grada Đakova bio ovlašten poduzimati te za iste ovlastiti svog zamjenika.**
2. **Grad Đakovo može, na temelju Odluke o jednokratnoj novčanoj potpori roditeljima novorođene djece, dodijeliti potporu i dužnosniku Marinu Mandariću, pod jednakim uvjetima kao i svim drugim osobama koji se prijave za predmetnu potporu. Upućuje se dužnosnik Marin Mandarić, da za donošenje odluke o dodjeli potpore u predmetnom slučaju ovlasti svog zamjenika. Isto tako, u cilju zaštite integriteta dužnosnika te kako bi se izbjegao dojam da je dužnosnik dužnost gradonačelnika Grada Đakova koristio radi osobnog probitka, upućuje se dužnosnik da, u slučaju da osigurana sredstva u Proračunu Grada Đakova nisu dostatna za isplatu potpore svim prijavljenim osobama koji ispunjavaju uvjete, prednost da drugim kandidatima.**

Obrazloženje

Zahtjev za davanjem mišljenja Povjerenstva podnio je dužnosnik Mario Antonić, državni tajnik u Ministarstvu gospodarstva i održivog razvoja do 24. rujna 2020.g. U knjigama ulazne pošte zahtjev je zaprimljen pod poslovnim brojem 711-U-3490-M-98/20-01-2 dana 29. rujna 2020.g., povodom kojeg se vodi predmet broj M-98/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, a podstavkom 39. istog članka propisano je da su gradonačelnici, općinski načelnici i njihovi zamjenici također dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Marin Mandarić dužnost gradonačelnika Grada Đakova obnaša od 12. lipnja 2017.g., dok od 22. srpnja 2020.g. obnaša i dužnost zastupnika u Hrvatskom saboru. Dužnosnik Marin Mandarić stoga je, povodom obnašanja navedenih dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu za davanjem mišljenja navodi kako je na lokalnim izborima 2017.g. izabran za gradonačelnika Grada Đakova te je na dužnost stupio dana 12. lipnja 2017.g. Dužnost gradonačelnika obnaša profesionalno. Agencija za pravni promet i posredovanje nekretninama subvencionira otplatu kredita koje podignu mlade obitelji za stambeno zbrinjavanje. Budući da ispunjava uvjete iz javnog poziva podnio je zahtjev za subvenciju kamata na stambeni kredit za izgradnju obiteljske kuće u Đakovu. slijedom navedenog traži mišljenje postoji li sukob interesa ukoliko dobijem subvencionirani stambeni kredit putem APN-a.

Nadalje, dužnosnik navodi kako Grad Đakovo već nekoliko godina dodjeljuje jednokratnu novčanu potporu roditeljima novorođene djece. Kao gradonačelnik, sukladno osiguranim sredstvima u proračunu Grada Đakova za 2020.g., donio je Odluku o jednokratnoj novčanoj potpori roditeljima novorođene djece za 2020. godinu. Dužnosnik navodi kako ima troje djece te može li slijedom navedenog podnijeti zahtjev za jednokratnu novčanu potporu za novorođeno dijete.

Povjerenstvo je izvršilo uvid u objavu na internetskim stranicama Grada Đakova od 31. siječnja 2020.g. pod naslovom „Novom odlukom za treće dijete 10 tisuća kuna, a za četvrto i svako slijedeće po 20 tisuća kuna“. U navedenoj objavi navodi se kako su od 1. siječnja ponovno povećane jednokratne novčane potpore roditeljima za novorođenu djecu. Pravo na potporu, treba pojasniti, pripada roditelju ili skrbniku koji ima hrvatsko državljanstvo i prebivalište na području Grada Đakova, a zahtjev za ostvarivanjem potpore podnese u roku 6 mjeseci od rođenja djeteta. Pravo na potporu pripada i roditelju posvojenog novorođenog djeteta (do godinu dana starosti djeteta), koji ima hrvatsko državljanstvo i prebivalište na području Grada Đakova, ako zahtjev za ostvarivanjem potpore podnese u roku 6 mjeseci od dana posvojenja djeteta. U objavi se navodi kako je u 2019. godini Gradu Đakovu predano 229 zahtjeva za pomoć roditeljima za novorođenu djecu za što je isplaćeno ukupno 749.000,00 kuna. U 2018. godini, za usporedbu, predano je 223 zahtjeva (17 više nego u 2017. godini) i isplaćeno ukupno 353.500,00 kuna. Financijska sredstva za potpore obiteljima novorođene djece Grad Đakovo je u okviru mjera pronatalitetne politike osigurao u svom proračunu.

Člankom 2. ZSSI-a određeno je da, obnašajući javne dužnosti, dužnosnici ne smiju svoj privatni interes stavljati iznad javnog interesa, te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Članak 5. ZSSI-a propisuje da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana, kao i da ne smiju koristiti javnu dužnost za osobni probitak ili probitak osobe koja je s njima povezana, kao i da su za obnašanje javnih dužnosti osobno odgovorni prema tijelu ili građanima koji su ih imenovali ili izabrali, a građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

U odnosu na prvi dio zahtjeva, Povjerenstvo tumači da se u postupku sudjelovanja u programu subvencioniranog kreditiranja, dužnosnik Marin Mandarić pojavljuje kao privatna osoba. Kao privatnoj osobi i građaninu Republike Hrvatske dužnosniku pripadaju sva prava kao i drugim građanima Republike Hrvatske, stoga dužnosnik načelno u privatnom svojstvu može sudjelovati u programu APN-a kako bi osigurao stambeno zbrinjavanje svoje obitelji, ukoliko zadovoljava propisane kriterije.

Međutim, prilikom ostvarivanja prava koja imaju kao i svi drugi građani, dužnosnike obvezuju zakonom propisana načela djelovanja, prvenstveno načelo da u obnašanju javnih dužnosti dužnosnici ne smiju svoj privatni interes staviti iznad javnog. Načela djelovanja obvezuju dužnosnike da u obnašanju javnih dužnosti postupaju časno, pošteno, savjesno i nepristrano, čuvajući vlastitu vjerodostojnost i dostojanstvo povjerene im dužnosti kao i povjerenje građana. Povjerenstvo tumači da iz ovih načela, proizlazi i obveza dužnosnika da u određenim okolnostima prihvate i ograničenja u ostvarivanju onih prava na koja bi načelno imali pravo kao i svi drugi građani.

Pri tome se ističe kako uvažavanje ograničenja i suzdržavanje od korištenja pojedinih prava, ne mora nužno proizlaziti iz izričito propisanih pravila, već iz primjene dobre prakse i visokih standarda etičnosti u obnašanju javnih dužnosti.

U konkretnom slučaju, Povjerenstvo utvrđuje kako dužnosnik ne stječe sredstva izravno od tijela vlasti u kojem obnaša javnu dužnost, stoga se u odnosu na pravo odobravanja subvencioniranja kredita od APN-a dužnosnik ne nalazi u situaciji sukoba interesa u smislu definicija iz članka 2. ZSSI-a. Međutim, u skladu s gore navedenim odredbama ZSSI-a, Povjerenstvo ukazuje kako bi se dužnosnik, u slučaju ako bi Grad Đakovo na bilo koji način sudjelovao u postupku odobravanja i dodjela subvencije kredita, bio dužan izuzeti iz svih radnji koje bi kao predstavnik Grada Đakova bio ovlašten poduzimati te za iste ovlastiti svog zamjenika.

U odnosu na drugi dio zahtjeva, Povjerenstvo ističe kako odredbe ZSSI-a ne sadrže ograničenja iz kojih bi proizlazila zabrana da dužnosnik ostvari potporu Grada Đakova u smislu jednokratne novčane potpore roditeljima novorođene djece. Međutim, u ovakvoj situaciji dužnosnik se istovremeno pojavljuje u dvostrukoj ulozi; s jedne strane kao čelnik tijela javne vlasti, dok je s druge strane njegov privatan interes koji se očituje u dobivanju financijske potpore. Kako bi se osigurala nepristranost dužnosnika u obnašanju dužnosti, upućuje se dužnosnik Marin Mandarić, da za donošenje odluke o dodjeli potpore u predmetnom slučaju ovlasti svog zamjenika. Isto tako, u cilju zaštite integriteta dužnosnika te kako bi se izbjegao dojam da je dužnosnik dužnost gradonačelnika Grada Đakova koristio radi osobnog probitka, upućuje se dužnosnik da, u slučaju da osigurana sredstva u Proračunu Grada Đakova nisu dostatna za isplatu potpore svim prijavljenim osobama koji ispunjavaju uvjete, u svrhu pridržavanja načela djelovanja, otkloni ostvarivanje svojeg prava u korist drugih građana.

Upućuje se također dužnosnik da je sukladno obvezama iz članka 8. i 9. ZSSI-a primljena sredstva dužan prijaviti u izvješću o imovinskom stanju dužnosnika, istekom godine u kojoj su mu sredstva isplaćena (ostvarena) i to kako za jednokratnu novčanu potporu tako i za ostvarenu subvenciju kredita.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Marin Mandarić, elektroničkom dostavom
2. Objava na internetskoj stranici Povjerenstva
3. Pismohrana